Sâmbătă, 23 martie 2024, de la ora 11.00, la Biserica Studenților din strada B.P. Hașdeu, nr. 45, va avea loc vernisajul expoziției "Oglindiri prin artă și credință", organizată de ASCOR Cluj. În cadrul expoziției, vor expune iconoari și artiști (studenți și absolvenți ai secției de Artă Sacră de la Facultatea de Teologie Ortodoxă din Cluj-Napoca sau ai Universității de Artă si Design), dar și pictori ai Comunității Bisericii Studenților din Cluj-Napoca. Vernisajul va fi precedat de Sfânta Liturghie oficiată, de la ora 9.00, de PS Benedict Bistrițeanul la Biserica Studenților din Campusul Universitar Hașdeu. În debutul vernisajului, de la ora 11.00, la demisolul Bisericii Studenților, Corul "Sfântul Lavrentie al Cernigovului" va susține un microrecital. Vor lua cuvântul PS Benedict Bistrițeanul și Părintele Arhidiacon Bradu Nicolae Bălan, lector universitar la Facultatea de Teologie Ortodoxă Cluj-Napoca. Curatorul expoziției va fi părintele Ciprian Negreanu. Expoziția va fi deschisă zilnic, în perioada 23 martie-25 aprilie, în intervalul orar 10:00-12:00, fiind posibilă și achiziția.